**Rhea Jo Perlman** (født 1948) er en amerikansk skuespillerinne som for det meste har befattet seg med komiske roller. Hun er kjent fra komiserien *Cheers*.

Bakgrunn
--------

Perlman er datter av Adele and Philip Perlman. Hennes far er skuespiller og hadde blant annet en mindre birolle som en av stamgjestene i komiserien *Cheers*. Hennes søster Heide Perlman arbeidet som manusforfatter på samme serie.

Rhea Perlman har siden 1982 vært gift med skuespilleren Danny DeVito, og har tre barn med ham (født i 1983, 1985 og 1987).

Hun har studert drama ved Hunter College i New York.

Karriere
--------

Perlman filmdebuterte i 1972 i kortfilmen *Hot Dogs for Gauguin* (sammen med Danny DeVito), og hadde sin TV-debut i TV-filmen *Selling of Vince D'Angelo* (1976). Hun spillefilmdebuterte i en liten birolle i komedien *Swap Meet* (1979). Utover 1970-tallet hadde hun mindre biroller i en rekke TV-filmer før hun i 1979 fikk en rolle som Zena Sherman, kjæresten til Danny DeVitos rollefigur, i den kjente komiserien *Taxi*.

I 1982 nådde Perlmans karriere nye høyder da hun fikk rollen som den hissige og rappkjeftede servitrisen Carla Tortelli i den kjente amerikanske situasjonskomedien *Cheers*. Rollen innbrakte henne fire Emmy-priser. Perlman var en av fire som var med fra begynnelse til slutt i serien. Som Carla gjestet hun også komiserier som *St. Elsewhere* (1985), *The Tortellis* (1987), *Disneyland* (1990), *The Simpsons* (1994) og *Frasier* (2002). 

Perlman har hatt en mer beskjeden karriere etter *Cheers*, men hadde en sentral rolle i filmkomedien *Canadian Bacon* fra 1995. I perioden 1996–1997 hadde hun hovedrollen som Pearl Caraldo i komiserien *Pearl*. På grunn av lave seertall ble det bare laget én sesong av serien. Hun hadde også en fast rolle i komiseriene *Kirstie* (2013–2014) og *Me and My Grandma* (2017), samt flere opptredener i *The Mindy Project* (2014–2017). Hun har utover dette hatt gjesteopptredener i flere andre TV-serier. Hun har også gjort seg bemerket i filmer som *Sunset Park* (1996), *Matilda* (1996), *The Sessions* (2012) og *Poms* (2019). 

Perlman har også medvirket i enkelte teaterproduksjoner, blant annet i *The Tale of The Allergist's Wife* (New York, 2002) og en London-oppsetning av *Boeing Boeing*.

Forfatterskap
-------------

Rhea Perlman er forfatteren bak den illustrerte barnebokserien *Otto Undercover*. Hun utga fire bøker i denne serien i 2006, og i 2007 kom det ytterligere to bøker i serien.

Referanser
----------

1. ↑   Gemeinsame Normdatei, besøkt 27. april 2014[Hentet fra Wikidata]
2. ↑   Internet Broadway Database, Internet Broadway Database person-id 99070, besøkt 9. oktober 2017[Hentet fra Wikidata]
3. ↑   Internet Movie Database, IMDb-nummer nm0674231, besøkt 13. oktober 2015[Hentet fra Wikidata]
4. 1 2 3 4 5 6 7 8  «Why Rhea Perlman won’t divorce Danny DeVito». *New York Post* **(engelsk)**. 8. mars 2018. Besøkt 29. juli 2022.
5. ↑  Wallace, Carol (12. desember 1983). «Chalk Up a Successful Marriage for TV's Tart-Tongued Twosome, Danny De Vito and Rhea Perlman». People. Arkivert fra originalen 20. november 2012. Besøkt 8. oktober 2012.
6. ↑  «Rhea Perlman, Palindromes Fan». *www.cbsnews.com* **(engelsk)**. 25. januar 2006. Besøkt 29. juli 2022.

Eksterne lenker
---------------

* (en) Rhea Perlman på Internet Movie Database Rediger på Wikidata

* (sv) Rhea Perlman i Svensk Filmdatabas Rediger på Wikidata

* (da) Rhea Perlman på Filmdatabasen Rediger på Wikidata

* (da) Rhea Perlman på Scope Rediger på Wikidata

* (fr) Rhea Perlman på Allociné Rediger på Wikidata

* (en) Rhea Perlman på AllMovie Rediger på Wikidata

* (en) Rhea Perlman hos Rotten Tomatoes Rediger på Wikidata

* (en) Rhea Perlman hos The Movie Database Rediger på Wikidata

* (en) Rhea Perlman hos Internet Broadway Database Rediger på Wikidata

* (en) Rhea Perlman hos Behind The Voice Actors Rediger på Wikidata

|  |  |
| --- | --- |
| Oppslagsverk/autoritetsdata | Deutsche Biographie **·** BIBSYS **·** Geni **·** VIAF **·** GND **·** LCCN **·** ISNI **·** BNF **·** BNF (data) **·** SUDOC **·** BNE **·** MusicBrainz
 |